Die Povlakte (Italiaans: Pianura Padana of Valle Padana), soms ook die Vlakte van Lombardye genoem, is die Noord-Italiaanse laagland tussen die Alpe in die noorde en weste, die Apennyne in die suide en die Golf van Venesië en die Adriatiese See in die ooste, waar die Porivier se delta in die Adriatiese See uitloop. Die gebied beslaan sowat 50 000 km2, strek oor 'n afstand van sowat 650 km van wes na oos en het 'n bevolkingsdigtheid van meer as 200 mense per km2. Die huidige vlakte was vroeër 'n baai van die Adriatiese See wat mettertyd aangevul is deur sedimente wat deur die Po en ander riviere uit die Alpe en Apennyne meegevoer is. Die Povlakte is in 'n gematigde warm klimaatsone geleë. Nogtans verskil sy klimaat veral vanweë sy koue winters met dikwels mistige weer teenoor die res van Italië. Ook sy flora toon meer ooreenkomste met Sentraal-Europa. Van oudsher is die Povlakte Italië se welvarendste streek wat in die Middeleeue en in die Renaissance-tydperk 'n ryk stedelike kultuur ontwikkel het waarin nedersettings soos Milaan, Turyn, Bologna, Mantua, Padua, Cremona en Parma as onafhanklike stadrepublieke of as setels van ambisieuse dinastieë bestaan het.